CELEX: 52021PC0630
Language: ro
Date: 2021-10-13
Title: Propunere de DECIZIE DE PUNERE ÎN APLICARE A CONSILIULUI de autorizare a Italiei să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană într-un port [în conformitate cu articolul 19 din Directiva 2003/96/CE]

COMISIA EUROPEANĂ
            Bruxelles, 13.10.2021
            COM(2021) 630 final
            2021/0324(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de autorizare a Italiei să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană într-un port [în conformitate cu articolul 19 din Directiva 2003/96/CE]
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   („Directiva privind impozitarea energiei” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  Italia a solicitat să fie autorizată să aplice, pentru o perioadă de șase ani, o rată redusă pentru energia electrică furnizată din rețeaua terestră navelor aflate la dană într-un port echipate cu instalații electrice cu o capacitate nominală instalată de peste 35 kW. Obiectivul prezentei propuneri este de a acorda autorizația respectivă printr-o derogare valabilă, conform solicitării, pentru o perioadă de șase ani, începând cu data de 18 octombrie. 
               
               
                  Prin scrisoarea din 14 septembrie 2020, autoritățile italiene au informat Comisia cu privire la intenția lor de a aplica măsura respectivă. La 12 mai 2021, au fost transmise informații suplimentare.
               
               
                  Italia solicită autorizarea de a aplica o rată redusă de impozitare de 0,50 EUR/MWh, egală cu rata minimă de impozitare a energiei electrice utilizate în scopuri comerciale prevăzută în directivă, pentru energia electrică furnizată din rețeaua terestră navelor aflate la dană într-un port echipate cu instalații electrice cu o capacitate nominală instalată de peste 35 kW.
               
               
                  Perioada de valabilitate solicitată este de șase ani, încadrându-se în intervalul maxim permis de articolul 19 din Directiva privind impozitarea energiei.
               
               
                  Prin intermediul măsurii propuse, Italia dorește să acorde un stimulent pentru utilizarea energiei electrice furnizate din rețeaua terestră, care este considerată a fi o alternativă mai puțin poluantă la producerea de energie electrică la bordul navelor aflate la dană într-un port. După cum se indică în cerere, rata redusă pentru beneficiari va fi de 0,50 EUR/MWh. Aceasta este rata minimă pentru energia electrică prevăzută la articolul 10 alineatul (1) și în tabelul C din anexa I la directivă. Datorită structurii degresive a taxei pe energie, avantajul relativ va fi mai mare pentru operatorii (și utilizatorii) de instalații cu un consum relativ scăzut. 
               
               
                  Pe de altă parte, în conformitate cu articolul 14 alineatul (1) litera (c) din Directiva privind impozitarea energiei, statele membre trebuie să scutească produsele energetice utilizate pentru producția de energie electrică la bordul navelor aflate la dană în porturi, precum și energia electrică produsă. Scutirea se poate aplica și în cazul produselor energetice utilizate pentru producția de energie electrică la bordul navelor pe căile navigabile interioare, precum și al energiei electrice produse, în conformitate cu articolul 15 alineatul (1) litera (f) din directivă. Italia a confirmat transpunerea acestei din urmă scutiri opționale. 
               
               
                  Astfel cum se indică în cerere, electrificarea cheiurilor portuare nu este în prezent larg răspândită în Italia și, prin urmare, aplicarea reducerii fiscale nu ar trebui să aibă efecte financiare pe termen scurt. Autoritățile italiene nu au putut face o estimare ex ante a numărului de beneficiari ai măsurii, așadar nu au putut furniza cheltuielile bugetare anuale. 
               
               
                  Ele au indicat că reducerea fiscală se aplică tuturor navelor aflate la dană într-un port echipate cu instalații electrice cu o capacitate nominală instalată de peste 35 kW, altele decât ambarcațiunile private de agrement, ceea ce înseamnă că toate navele implicate în navigația comercială, indiferent de dimensiune sau de pavilion, pot beneficia de această reducere. 
               
               
                  Motivul pentru care domeniul de aplicare al măsurii în cauză a fost limitat la navele echipate cu sisteme electrice cu o capacitate nominală instalată de peste 35 kilowați este strâns legat de obiectivul de mediu urmărit. Autoritățile italiene pornesc de la prezumția că navele cu sisteme electrice cu o capacitate nominală redusă, atunci când se află în porturi, ar recurge, de obicei, la energia electrică furnizată direct de instalațiile terestre navelor aflate la dană într-un port („energie electrică furnizată din rețeaua terestră”) și nu la generatoare electrice autonome prin intermediul propriilor lor motoare cu ardere internă. Prin urmare, navele cu o capacitate nominală mai mică de 35 kW aflate la dană în porturi nu contribuie la poluare. Motivul pentru aplicarea măsurii fiscale în cauză navelor cu sisteme electrice mai mari care, în mod normal, își mențin în funcțiune propriile generatoare electrice pe bază de combustibili fosili este acela de a le încuraja să utilizeze, atunci când se află la dană, energia electrică furnizată de instalațiile terestre. 
               
            
            
               Măsura nu este disponibilă pentru întreprinderile care se confruntă cu dificultăți financiare sau pentru întreprinderile care fac obiectul unor ordine de recuperare pe baza unei decizii anterioare a Comisiei prin care o măsură de ajutor este declarată ilegală și incompatibilă cu piața internă.
            
            
               
                  Prin reducerea taxei, Italia dorește să acorde operatorilor vizați un stimulent în vederea dezvoltării și utilizării energiei electrice furnizate din rețeaua terestră, în scopul reducerii poluării atmosferice produse de arderea combustibililor de către navele aflate la dană, precum și a emisiilor de CO2. Aplicarea unei rate reduse a taxei ar consolida competitivitatea energiei electrice furnizate din rețeaua terestră în raport cu utilizarea combustibililor de rezervor aflați la bord, care este scutită de taxe.
               
            
            
               •Coerența cu dispozițiile existente în domeniul de politică vizat
            
            
               
                  Impozitarea energiei electrice este reglementată prin Directiva 2003/96/CE privind impozitarea energiei, în special articolul 10. Articolul 14 alineatul (1) litera (c) prevede o scutire fiscală obligatorie pentru produsele energetice utilizate pentru navigație și pentru energia electrică produsă la bordul unei ambarcațiuni. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale energiei electrice. Aceste dispoziții nu prevăd însă, ca atare, reducerea impozitării energiei electrice furnizate din rețeaua terestră.
               
            
            
               Dispoziții ale Directivei privind impozitarea energiei
            
         
         
            
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Prin intermediul acestei reduceri fiscale, autoritățile italiene urmăresc obiectivul de a promova o modalitate mai puțin dăunătoare pentru mediu de alimentare cu energie electrică a navelor aflate la dană în port și implicit de a îmbunătăți calitatea aerului la nivel local și de a reduce zgomotul. Comisia a recomandat deja utilizarea energiei electrice furnizate din rețeaua terestră ca alternativă la producerea de energie electrică la bordul navelor aflate la dană, recunoscând astfel avantajele pentru mediu ale măsurii
                     2
                  . Beneficiarilor li s-ar aplica rata minimă de impozitare a energiei electrice la nivelul UE în temeiul Directivei privind impozitarea energiei, de 0,50 EUR/MWh, ceea ce poate contribui la realizarea obiectivelor de politică stabilite.
               
               
                  Posibilitatea de a introduce un tratament fiscal favorabil pentru energia electrică furnizată din rețeaua terestră poată fi avută în vedere conform articolului 19 din directivă, deoarece scopul acestuia este de a permite statelor membre să introducă noi scutiri sau reduceri din motive de politică specifice. 
               
               
                  Italia a solicitat ca măsura să se aplice pentru perioada maximă permisă de articolul 19 alineatul (2) din directivă, și anume 6 ani. În principiu, perioada de aplicare a derogării trebuie să fie suficient de lungă astfel încât operatorii portuari și furnizorii de energie electrică să nu fie descurajați să demareze sau să continue să efectueze investițiile necesare în instalații de energie electrică furnizată din rețeaua terestră. Această perioadă va oferi securitatea juridică maximă posibilă și operatorilor navelor, care trebuie să își planifice investițiile în echipamentele de la bord. 
               
            
            
               Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea Directivei privind impozitarea energiei și posibila adoptare de către Consiliu a unui act juridic bazat pe propunerea Comisiei de modificare a Directivei privind impozitarea energiei, publicată la 14 iulie 2021
                  3
               . 
            
            
               În aceste condiții, deși pare oportun să se acorde autorizația pentru perioada solicitată, perioada de valabilitate a derogării ar putea fi mai scurtă decât cea solicitată, dacă aplicarea dispozițiilor generale în materie începe mai devreme. 
            
            
            
               
                  Norme în materie de ajutoare de stat
               
               
                  Rata redusă de impozitare, de 0,50 EUR/MWh, avută în vedere de autoritățile italiene corespunde nivelului minim de impozitare a energiei electrice pentru uz comercial la nivelul UE în temeiul articolului 10 din Directiva 2003/96/CE. 
               
               
                  Astfel, măsura pare să intre sub incidența articolului 44 din Regulamentul (UE) nr. 651/2014 al Comisiei, care prevede condițiile în care ajutoarele sub formă de reduceri ale taxelor de mediu în temeiul Directivei 2003/96/CE pot fi exceptate de la obligațiile de notificare a ajutoarelor de stat. Cu toate acestea, nu se poate stabili în acest stadiu dacă toate condițiile prevăzute în regulamentul respectiv sunt îndeplinite și propunerea de decizie de punere în aplicare a Consiliului nu aduce atingere obligației statului membru de a asigura respectarea normelor privind ajutoarele de stat, în special în cazul ajutoarelor exceptate, care intră sub incidența Regulamentului (UE) nr. 651/2014 al Comisiei
                     4
                  .
               
            
            
               •Coerența cu alte politici ale Uniunii
            
            
               
                  Politica privind mediul și schimbările climatice
               
               
                  Măsura solicitată vizează în principal politica UE privind mediul și schimbările climatice. În măsura în care va ajuta la reducerea arderii de combustibili de rezervor la bordul navelor aflate în port, aceasta va contribui la obiectivul de îmbunătățire a calității aerului la nivel local. Articolul 13 din Directiva 2008/50/CE privind calitatea aerului înconjurător
                     5
                   impune statelor membre obligația de a se asigura că nivelurile mai multor poluanți atmosferici sunt menținute sub valorile-limită, valorile-țintă și alte standarde de calitate a aerului stabilite în directivă. În temeiul acestor obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme, utilizarea energiei electrice furnizate din rețeaua terestră este încurajată ca parte a strategiei globale în domeniul calității aerului. Utilizarea energiei electrice furnizate din rețeaua terestră este, de asemenea, încurajată prin Directiva (UE) 2016/802
                     6
                  , care reglementează conținutul de sulf din combustibilii marini. Acest lucru ar contribui totodată la respectarea cerințelor privind depunerile de azot în temeiul Directivei 92/43/CEE privind conservarea habitatelor naturale și a speciilor de faună și floră sălbatică. În această privință, autoritățile italiene se așteaptă ca emisiile locale să fie reduse prin utilizarea energiei electrice furnizate din rețeaua terestră. 
               
               
                  Măsura ar încuraja utilizarea energiei electrice furnizate din rețeaua terestră pentru a contribui la asigurarea unor activități sustenabile în porturi și în transportul maritim. Ea este în concordanță cu ambițiile politice ale UE. Utilizarea energiei electrice furnizate din rețeaua terestră în porturile europene este una dintre măsurile propuse pentru atingerea obiectivelor ambițioase stabilite în Pactul verde european.
               
               
                  De asemenea, este probabil ca aceasta să conducă la reducerea emisiilor de CO2, în măsura în care mixul energetic al rețelei terestre generează, datorită unei eficiențe mai ridicate a sistemului și utilizării unor combustibili diferiți, mai puțin dioxid de carbon decât energia electrică produsă la bord prin arderea de combustibili de rezervor. 
               
               
                  Politica energetică
               
               
                  Măsura este conformă cu Directiva 2014/94/UE privind instalarea infrastructurii pentru combustibili alternativi
                     7
                  , care abordează problema implantării de instalații pentru furnizare de energie electrică din rețeaua terestră în porturi, în cazul în care există cerere pentru astfel de instalații, iar costurile nu sunt disproporționate în raport cu beneficiile, inclusiv cu beneficiile pentru mediu. Acesta a fost, de asemenea, recunoscut ca fiind un obiectiv de interes comun pentru acordarea ajutoarelor de stat în temeiul articolului 107 alineatul (1) din TFUE
                     8
                  .
               
               
                  Trebuie reamintit faptul că un motiv important pentru care energia electrică furnizată din rețeaua terestră se află pe o poziție nefavorabilă din punct de vedere competitiv este acela că soluția alternativă, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe. Nu doar combustibilul de rezervor ars pentru producerea de energie electrică este scutit de impozitare, fapt care corespunde situației normale prevăzute la articolul 14 alineatul (1) litera (a) din Directiva 2003/96/CE, ci și energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși această din urmă scutire ar putea fi considerată, în sine, dificil de reconciliat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea de către proprietarul navei – adesea stabilit într-o țară terță – sau de către operator a cantității de energie consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave, obligația de a face astfel de declarații pentru fiecare stat membru ale cărui ape teritoriale sunt vizate ar însemna o sarcină administrativă enormă. Considerații analoge se aplică navigației interioare și tratamentului fiscal facultativ prevăzut la articolul 15 alineatul (1) litera (f) din directivă (pus în aplicare de Italia). În aceste condiții, poate fi justificat să nu se penalizeze alternativa mai puțin poluantă constând în utilizarea energiei electrice furnizate din rețeaua terestră, permițându-se Italiei să aplice o rată de impozitare redusă.
               
               
                  Politica în domeniul transporturilor
               
            
         
         
            
               
                  Măsura este conformă cu Recomandarea 2006/339/CE a Comisiei privind promovarea utilizării energiei electrice furnizate din rețeaua terestră de către nave aflate la dană în porturile Uniunii
                     9
                   și cu Comunicarea Comisiei privind obiectivele strategice și recomandările pentru politica UE în domeniul transportului maritim
                     10
                  .
               
               
                  Piața internă și concurența loială
               
               
                  Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate din rețeaua terestră, distorsiune determinată de scutirea fiscală pentru combustibilii de rezervor.
               
               
                  În ceea ce privește concurența dintre operatorii de nave, trebuie menționat mai întâi că, potrivit autorităților italiene, în prezent nu există nave aflate la dană într-un port echipate cu instalații electrice cu o capacitate nominală instalată de peste 35 kW care utilizează energie electrică furnizată din rețeaua terestră. Prin urmare, ar putea apărea denaturări semnificative ale concurenței numai între navele care beneficiază de măsura solicitată prin trecerea la utilizarea energiei electrice furnizate de rețeaua terestră și alte nave care continuă să utilizeze producerea de energie la bord. Cu toate că proiecțiile precise de costuri depind în mod crucial de evoluțiile prețului petrolului și sunt, așadar, dificil de realizat, cele mai recente evaluări disponibile indică faptul că, în ansamblu, în cele mai multe cazuri, nici măcar o scutire fiscală totală nu ar reduce costurile operaționale ale utilizării energiei electrice furnizate din rețeaua terestră sub nivelul costurilor producerii de energie la bord
                     11
                  . Prin urmare, aceasta nu ar reprezenta, în niciun caz, un avantaj concurențial semnificativ pentru operatorii de nave care utilizează energia electrică furnizată din rețeaua terestră față de cei care utilizează energia produsă la bord. În cazul de față, având în vedere că Italia va respecta nivelul minim de impozitare prevăzut de Directiva 2003/96/CE pentru energia electrică pentru uz comercial, este cu atât mai puțin probabil să se producă o denaturare semnificativă de tipul celei menționate mai sus. 
               
               
                  În plus, astfel cum s-a menționat deja, operatorii de nave care primesc energie electrică furnizată din rețeaua terestră impozitată la nivelul minim prevăzut în Directiva 2003/96/CE nu obțin, în principiu, un avantaj economic în raport cu operatorii care își generează propria energie electrică la bord, deoarece această energie electrică este scutită de impozit. În opinia autorităților italiene, înlocuirea energiei generate la bord cu energie electrică furnizată din rețeaua terestră impozitată la nivelul minim aplicabil nu va conduce la obținerea unui avantaj global semnificativ în materie de costuri
                     12
                  .
               
               
                  În plus, accesul la energia electrică furnizată din rețeaua terestră va fi disponibil pentru navele în cauză indiferent de pavilionul lor, fără a conduce la un tratament fiscal mai avantajos al operatorilor economici naționali în raport cu concurenții lor din alte state membre ale UE.
               
               
                  În ceea ce privește concurența dintre porturi, se poate estima că orice potențial impact asupra comerțului dintre statele membre care ar putea rezulta din modificarea rutelor navelor cu scopul de a profita de posibilitatea de a consuma energie electrică furnizată din rețeaua terestră la o rată redusă a taxei va fi neglijabil. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate din rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată din rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni.
               
               
                  Restricția care impune aplicarea ratei reduse a taxei cantităților de energie electrică furnizate navelor din rețeaua terestră la cel puțin 380 V poate fi considerată ca o denaturare a pieței. Cu toate acestea, autoritățile italiene au indicat că nu se furnizează energie electrică din rețeaua terestră la mai puțin de 380 V navelor comerciale, energia electrică de această tensiune fiind furnizată numai ambarcațiunilor de agrement de mici dimensiuni.
               
               
                  Dat fiind intervalul de timp pentru care se propune autorizația de a aplica o rată redusă de impozitare, este puțin probabil ca analiza efectuată la punctele anterioare să evolueze înainte de data expirării măsurii, cu excepția cazului în care vor exista modificări semnificative ale cadrului și situației actuale.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritate (în cazul competențelor neexclusive) 
            
            
               
                  Domeniul fiscalității indirecte, reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
               
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate pentru verificarea conformității cu principiul subsidiarității.
               
            
            
               •Proporționalitate
            
            
               
                  Propunerea respectă principiul proporționalității. Reducerea fiscală nu depășește ceea ce este necesar pentru atingerea obiectivului urmărit.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
         
         
            
               •Evaluări ex post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Italia și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Prezenta propunere se referă la acordarea unei autorizații unui stat membru, la cererea acestuia, și nu necesită efectuarea unei evaluări a impactului.
               
               
                  Informațiile furnizate de Italia sugerează că măsura nu va avea niciun impact asupra veniturilor fiscale pe termen scurt. După cum s-a menționat mai sus, autoritățile italiene nu au putut estima numărul beneficiarilor. Rata de impozitare pentru energia electrică furnizată din rețeaua terestră va fi în continuare peste nivelul minim de impozitare stabilit în Directiva 2003/96/CE. Italia se așteaptă ca această măsură să aibă un impact pozitiv asupra îndeplinirii obiectivelor sale de mediu, în special asupra reducerii emisiilor și a îmbunătățirii calității aerului în orașele portuare.
               
            
            
               •Adecvarea reglementărilor și simplificare
            
            
               
                  Măsura nu prevede o simplificare. Ea se bazează pe o cerere înaintată de Italia și se referă doar la acest stat membru.
               
            
            
               •Drepturi fundamentale
            
            
               
                  Măsura nu privește drepturile fundamentale.
               
            
            
               4.IMPLICAȚII BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii.
               
            
            
               5.ALTE ELEMENTE
            
            
               •Planuri de punere în aplicare și mecanisme de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la autorizarea reducerii nivelului de impozitare pentru un singur stat membru, la cererea acestuia. Autorizația este acordată pentru o perioadă limitată. Rata taxei care se va aplica va fi egală cu nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de valabilitate.
               
            
            
               •Documente explicative (în cazul directivelor)
            
            
               
                  Propunerea nu necesită documente explicative privind transpunerea. 
               
            
         
         
            
               •Explicații detaliate cu privire la prevederile specifice ale propunerii
            
            
               
                  Articolul 1 prevede că Italiei i se va permite să aplice o rată redusă a taxei la energia electrică furnizată în mod direct navelor, altele decât ambarcațiunile private de agrement, care sunt ancorate în porturile italiene („energie electrică furnizată din rețeaua terestră”). Rata de impozitare nu trebuie să fie mai mică de 0,50 EUR/MWh, adică nivelul minim de impozitare a energiei electrice pentru uz comercial prevăzut de directivă. Nu va fi posibil să se furnizeze energie electrică la o rată redusă pentru ambarcațiunile private de agrement, astfel cum sunt definite la articolul 14 alineatul (1) litera (c) al doilea paragraf din Directiva 2003/96/CE.
               
               
                  Articolul 2 prevede că autorizația solicitată se acordă pentru o perioadă de 6 ani, de la 18 octombrie 2021 până la 17 octombrie 2027, aceasta fiind perioada maximă permisă de directivă.
               
            
            
               2021/0324 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Italiei să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană într-un port [în conformitate cu articolul 19 din Directiva 2003/96/CE]
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  13
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea din 14 septembrie 2020, Italia a solicitat autorizarea de a aplica o rată redusă a taxei pentru energia electrică furnizată în mod direct navelor de transport pe căile navigabile interioare și maritime, altele decât ambarcațiunile private de agrement, aflate la dană într-un port („energie electrică furnizată din rețeaua terestră”), în conformitate cu articolul 19 din Directiva 2003/96/CE. Prin scrisoarea din 12 mai 2021, Italia a oferit informații suplimentare.
            
            
               (2)Prin reducerea ratei de impozitare, Italia urmărește să promoveze utilizarea energiei electrice furnizate din rețeaua terestră, care este considerată a fi o modalitate mai puțin dăunătoare pentru mediu de alimentare cu energie electrică a navelor aflate la dană într-un port decât arderea combustibililor de rezervor de către navele respective.
            
            
               (3)În măsura în care utilizarea energiei electrice furnizate din rețeaua terestră permite evitarea emisiilor de poluanți atmosferici rezultați din arderea combustibililor de rezervor de către navele aflate la dană într-un port, aceasta îmbunătățește calitatea aerului la nivel local în orașele portuare. Prin urmare, se așteaptă ca rata redusă de impozitare să contribuie la obiectivele politicilor Uniunii în materie de mediu, sănătate și climă.
            
            
               (4)Autorizarea Italiei în vederea aplicării unei rate reduse a taxei pentru energia electrică furnizată din rețeaua terestră nu depășește ceea ce este necesar pentru a duce la creșterea gradului de utilizare a acestui tip de energie electrică, deoarece producerea de energie electrică la bord va rămâne, în majoritatea cazurilor, soluția cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.
            
            
               (5)Pentru a le permite operatorilor portuari și operatorilor de nave, precum și distribuitorilor și redistribuitorilor de energie electrică, să promoveze în continuare utilizarea energiei electrice furnizate din rețeaua terestră, este oportun ca Italia să fie autorizată să aplice o rată redusă de impozitare pentru acest tip de energie electrică.
            
            
               (6)În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul respectivului articol trebuie să fie strict limitată în timp. Pentru ca perioada de autorizare să fie suficient de lungă pentru a nu-i descuraja pe operatorii economici vizați să facă investițiile necesare, este oportun ca autorizația solicitată să se acorde pentru o perioadă de șase ani, începând cu data de 18 octombrie 2021. Cu toate acestea, autorizația trebuie să înceteze să se aplice de la data aplicării oricăror dispoziții generale privind avantajele fiscale pentru energia electrică furnizată din rețeaua terestră adoptate de Consiliu în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, în cazul în care astfel de dispoziții devin aplicabile înainte de data de încetare a aplicării autorizației solicitate.
            
            
               (7)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Italia este autorizată să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană într-un port (denumită în continuare „energie electrică furnizată din rețeaua terestră”), cu condiția respectării nivelurilor minime de impozitare menționate la articolul 10 din Directiva 2003/96/CE.
            
            
               Articolul 2
            
            
               Prezenta decizie se aplică de la 18 octombrie 2021 până la 17 octombrie 2027.
            
            
               Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții pertinente din Tratatul privind funcționarea Uniunii Europene, adoptă norme generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care devin aplicabile respectivele norme generale.
            
            
               Articolul 3
            
            
               Prezenta decizie se adresează Republicii Italiene.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51–70.
               
               
                  
                     (2)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (3)
                  
                        Propunere de Directivă a Consiliului privind restructurarea cadrului Uniunii de impozitare a produselor energetice și a energiei electrice (reformare), 14.7.2021, COM(2021)563 final, 2021/0213 (CNS).
               
               
                  
                     (4)
                  
                        Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).
               
               
                  
                     (5)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (6)
                  
                        Directiva (UE) 2016/802 a Parlamentului European și a Consiliului din 11 mai 2016 privind reducerea conținutului de sulf din anumiți combustibili lichizi (JO L 132, 21.5.2016, p. 58).
               
               
                  
                     (7)
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (JO L 307, 28.10.2014, p. 1).
               
               
                  
                     (8)
                  
                        C(2014) 2231 final din 9 aprilie 2014.
               
               
                  
                     (9)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (10)
                  
                        Comunicarea Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009.
               
               
                  
                     (11)
                  
                        A se vedea European Commission Directorate General Environment, Service Contract Ship Emissions: Assignment, Abatement and Market-based Instruments, Task 2a – Shore-Side Electricity (Contract de servicii privind atribuirea și reducerea emisiilor navelor, precum și instrumentele bazate pe piață, Sarcina 2a - Utilizarea rețelei terestre de energie electrică), august 2005, 
                  http://ec.europa.eu/environment/air/pdf/task2_shoreside.pdf
                  . Analiza costurilor s-a realizat pentru trei porturi: Göteborg (Suedia), Juneau și Long Beach (SUA).
               
               
                  
                     (12)
                  
                        Autoritățile italiene oferă exemplul unei nave de dimensiuni medii echipate cu sisteme electrice cu o capacitate nominală totală instalată de 200 kW: avantajul economic care rezultă din aplicarea ratei preconizate a accizei de 0,5 EUR/MWh s-ar ridica – având în vedere rata națională aplicabilă în prezent și un factor de simultaneitate rezonabil în utilizarea energiei electrice – la numai treizeci de euro pentru o zi întreagă la dană în port.
               
               
                  
                     (13)
                  
                        JO L 283, 31.10.2003, p. 51.